CELEX: 32017R1325
Language: et
Date: 2017-07-17 00:00:00
Title: Nõukogu määrus (EL) 2017/1325, 17. juuli 2017, millega muudetakse määrust (EL) 2016/44, mis käsitleb piiravaid meetmeid seoses olukorraga Liibüas

18.7.2017   
            
            
               ET
            
            
               Euroopa Liidu Teataja
            
            
               L 185/16
            
         NÕUKOGU MÄÄRUS (EL) 2017/1325,
   17. juuli 2017,
   millega muudetakse määrust (EL) 2016/44, mis käsitleb piiravaid meetmeid seoses olukorraga Liibüas
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 215,
   võttes arvesse nõukogu 31. juuli 2015. aasta otsust (ÜVJP) 2015/1333, mis käsitleb piiravaid meetmeid seoses olukorraga Liibüas ja millega tunnistatakse kehtetuks otsus 2011/137/ÜVJP (1),
   võttes arvesse nõukogu 18. jaanuari 2016. aasta määrust (EL) 2016/44, mis käsitleb piiravaid meetmeid seoses olukorraga Liibüas ja millega tunnistatakse kehtetuks määrus (EL) nr 204/2011 (2),
   ning arvestades järgmist:
   
               (1)
            
            
               6. veebruaril 2017 märkis nõukogu, et rändajate ebaseaduslik üle piiri toimetamine ja inimkaubandus suurendavad Liibüas poliitilist ja julgeolekuolukorra ebastabiilsust.
            
         
               (2)
            
            
               17. juulil 2017 võttis nõukogu vastu otsuse (ÜVJP) 2017/1338, (3) millega otsustati piirata teatavate selliste kaupade eksporti Liibüasse, mida võidakse kasutada rändajate ebaseaduslikuks üle piiri toimetamiseks ja inimkaubanduses.
            
         
               (3)
            
            
               Meetmete rakendamiseks on vaja liidu tasandi õigusakti, eelkõige tagamaks, et kõikide liikmesriikide majandustegevuses osalejad kohaldaksid nimetatud meetmeid ühetaoliselt.
            
         
               (4)
            
            
               Määrust (EL) 2016/44 tuleks seetõttu vastavalt muuta,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EL) 2016/44 muudetakse järgmiselt.
   
               1)
            
            
               Lisatakse järgmine artikkel:
               „Artikkel 2a
               1.   Eelnevat luba on vaja:
               
                           a)
                        
                        
                           VII lisas esitatud, liidust või väljastpoolt liitu pärinevate kaupade müümiseks, tarnimiseks, üleandmiseks või eksportimiseks otse või kaudselt Liibüas asuvatele isikutele, üksustele või asutustele või nende Liibüas kasutamiseks;
                        
                     
                           b)
                        
                        
                           VII lisas esitatud kaupadega ning nendega varustamise, nende tootmise, hoolduse ja kasutamisega seotud tehnilise abi ja vahendusteenuste otseseks või kaudseks osutamiseks Liibüas asuvatele isikutele, üksustele ja asutustele või Liibüas kasutamiseks;
                        
                     
                           c)
                        
                        
                           VII lisas esitatud kaupadega seotud rahastamise või rahalise abi pakkumiseks, sealhulgas eelkõige toetuste, laenude ja ekspordikrediidikindlustuse andmiseks nende esemete müümiseks, tarnimiseks, üleandmiseks või eksportimiseks või sellega seotud tehnilise abi või vahendusteenuste otseseks või kaudseks osutamiseks Liibüas asuvatele isikutele, üksustele või asutustele või Liibüas kasutamiseks.
                        
                     2.   VII lisa sisaldab esemeid, mida võidakse kasutada rändajate ebaseaduslikuks üle piiri toimetamiseks ja inimkaubanduses.
               3.   Lõiget 1 ei kohaldata selliste VII lisas esitatud kaupade otsese või kaudse müügi, tarnimise, üleandmise või ekspordi suhtes, mida teostavad liikmesriikide ametiasutused Liibüa valitsusele, samuti selliste kaupadega seotud tehnilise abi või vahendusteenuste osutamise, rahastamise või rahalise abi andmise suhtes.
               4.   Asjaomane pädev asutus ei anna lõikes 1 osutatud luba, kui tal on piisavalt põhjust uskuda, et neid kaupu võidakse kasutada rändajate ebaseaduslikuks üle piiri toimetamiseks ja inimkaubanduses.
               5.   Kui IV lisas nimetatud pädev asutus keeldub loa andmisest, tühistab või peatab selle, muudab seda oluliselt või tunnistab selle kehtetuks vastavalt käesolevale artiklile, teatab asjaomane liikmesriik sellest teistele liikmesriikidele ja komisjonile ning jagab nendega asjakohast teavet.“
            
         
               2)
            
            
               Artiklisse 20 lisatakse järgmine punkt:
               
                           „c)
                        
                        
                           muuta VII lisa, et täpsustada või kohandada selles esitatud loetelu kaupadest, mida võidakse kasutada rändajate ebaseaduslikuks üle piiri toimetamiseks ja inimkaubanduses, või ajakohastada määruse (EMÜ) nr 2658/87 I lisas esitatud kombineeritud nomenklatuurist võetud nomenklatuuri koode.“
                        
                     
         Artikkel 2
   Käesoleva määruse lisa tekst lisatakse määrusele (EL) 2016/44 VII lisana.
   Artikkel 3
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. juuli 2017
      
         
            Nõukogu nimel
         
         
            eesistuja
         
         F. MOGHERINI
      
   
   
      (1)  ELT L 206, 1.8.2015, lk 34.
   
      (2)  ELT L 12, 19.1.2016, lk 1.
   
      (3)  Nõukogu 17. juuli 2017. aasta otsus (ÜVJP) 2017/1338, millega muudetakse otsust (ÜVJP) 2015/1333 piiravate meetmete kohta seoses olukorraga Liibüas (vt käesoleva Euroopa Liidu Teataja lk 49).
   
      LISA
      „
            VII LISA
            
               Artiklis 2a osutatud esemed, mida võidakse kasutada rändajate ebaseaduslikuks üle piiri toimetamiseks ja inimkaubanduses
            
            SELGITAV MÄRKUS
            Nomenklatuuri koodid on võetud nõukogu 23. juuli 1987. aasta määruse (EMÜ) nr 2658/87 (tariifi- ja statistikanomenklatuuri ning ühise tollitariifistiku kohta) artikli 1 lõikes 2 määratletud koondnomenklatuurist ja need on esitatud nimetatud määruse I lisas, need kehtivad käesoleva määruse avaldamise ajal ning mutatis mutandis vastavalt hilisemates õigusaktides tehtud muudatustele.
            
                         
                     
                     
                        CN-kood
                     
                     
                        Kauba kirjeldus
                     
                  
                         
                     
                     
                        8407 21 
                     
                     
                        ujuvvahendite päramootorid (sädesüütega)
                     
                  
                        Ex
                     
                     
                        8408 10 
                     
                     
                        ujuvvahendite päramootorid (survesüütega)
                     
                  
                        Ex
                     
                     
                        8501 31 
                     
                     
                        elektrilised ujuvvahendite päramootorid, võimsusega kuni 750 MW
                     
                  
                        Ex
                     
                     
                        8501 32 
                     
                     
                        elektrilised ujuvvahendite päramootorid, võimsusega üle 750 W, kuid mitte üle 75 kW
                     
                  
                        Ex
                     
                     
                        8903 10 
                     
                     
                        täispuhutavad lõbusõidu- või sportpaadid
                     
                  
                        Ex
                     
                     
                        8903 99 
                     
                     
                        päramootoriga paadid
                     
                  “